《谢何梅叟寄惠叭哒杏仁》
清代·刘敬

炎天欲避无林臬，斗室坐困嗟煎熬。溽暑内侵肺受病，终宵咳唾惊儿曹。

故人千里来书问，情愫恳至字牛毛。更惠杏仁名巴旦，楮封箬里逾坚牢。

清甘脆美异常品，得自异国同葡萄。书中示我服含法，二竖闻之皆遁逃。

物性相感有如此，雷丸能禁怪虫号。我生症结不自见，有时妻子兄弟不及觉，惟赖良友明察及秋毫。

苦言药也若能受，其功岂止百倍高？请诵风诗敦永好，琼玖何敢报李桃！